KOMISIJOS REGLAMENTAS (ES) 2022/1343

2022 m. liepos 29 d.

kuriuo dėl didžiausios leidžiamosios acekvinocilo, chlorantraniliprolo ir emamektino liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji acekvinocilo, chlorantraniliprolo ir emamektino liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos acekvinocilo DLK (2). Kai kurių produktų atveju ji rekomendavo palikti nustatytą DLK arba ją padidinti. Tiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Tarnyba taip pat padarė išvadą, kad trūksta tam tikros informacijos apie greipfrutams, apelsinams, citrinoms, žaliosioms citrinoms, mandarinams, lazdyno riešutams, obuoliams, kriaušėms, svarainiams, šliandroms, lokvoms ir (arba) japoninėms lokvoms, valgomosioms vynuogėms ir vynuogėms vynui gaminti, pomidorams, baklažanams, apyniams, kiaulėms (raumenims, riebalams, kepenims, inkstams, pienui), galvijams (raumenims, kepenims, inkstams, pienui) nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės chlorantraniliprolo DLK (3). Ji rekomendavo sumažinti migdolams, bertoletijoms, anakardžiams, kaštainiams, kokosams, lazdyno riešutams, makadamijoms, karijoms, pinijoms, pistacijoms, graikiniams riešutams, obuoliams, kriaušėms, svarainiams, šliandroms, lokvoms ir (arba) japoninėms lokvoms, saldiesiems kukurūzams, žiediniams kopūstams, salierams, kavos pupelėms ir raumenims (kiaulių, galvijų, avių, ožkų ir arklių) nustatytą DLK. Kitų produktų atveju ji rekomendavo padidinti arba palikti nustatytą DLK. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Lapiniams kopūstams Tarnyba rekomendavo palikti nustatytą 20 mg/kg DLK. Tačiau valstybės narės paprašė padidinti lapiniams kopūstams nustatytą DLK iki 40 mg/kg, t. y. iki kodekse nustatytos didžiausios leidžiamosios liekanų koncentracijos (CXL) ridikų lapuose, nes šiuo metu ridikų lapai Reglamento (EB) Nr. 396/2005 II priedo B dalyje priskiriami prie „lapinių kopūstų“ pogrupio. 2015 m., kai į Sąjungos teisės aktus buvo įtraukta ridikų lapų CXL, Sąjungos teisės aktuose nebuvo aiškiai nurodyti ridikų lapai. Todėl jie buvo laikomi priklausančiais pogrupiui „Jaunų lapų augalai (įskaitant brassica rūšis)“, o ne „lapinių kopūstų“ pogrupiui. Valstybės narės paprašė laikytis dabartinės klasifikacijos. Tarnyba taip pat padarė išvadą, kad trūksta tam tikros informacijos apie paprikoms, melionams, arbūzams, vynuogių lapams ir panašioms rūšims, žemės riešutams, saulėgrąžų sėkloms ir rapsų sėkloms nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės emamektino DLK (4). Ji pasiūlė pakeisti liekanų apibrėžtį į emamektino B1a ir jo druskų, išreikštų kaip emamektinas B1a (laisvoji bazė), apibrėžtį. Ji rekomendavo sumažinti DLK slyvoms, bulvėms, agurkams, kornišonams, cukinijoms, melionams, arbūzams, brokoliniams kopūstams, žiediniams kopūstams, briuseliniams kopūstams, gūžiniams kopūstams, sultenėms, salotoms, sėjamosioms pipirnėms ir kitiems daigams ir ūgliams, ankstyvosioms barborytėms, sėjamosioms gražgarstėms, sareptinio bastučio raukšlėtajam varietetui, jaunų lapų augalams (įskaitant brassica rūšis), daržiniams builiams, laiškiniams česnakams, salierų lapams, petražolėms, šalavijams, rozmarinams, čiobreliams, bazilikams ir valgomosioms gėlėms, kilniojo lauramedžio lapams, vaistiniams kiečiams, žirniams (be ankščių) ir artišokams. Kitų produktų atveju Tarnyba rekomendavo padidinti arba palikti esamą DLK. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Tarnyba padarė išvadą, kad trūksta tam tikros informacijos apie apelsinams, citrinoms, mandarinams, valgomosioms vynuogėms ir vynuogėms vynui gaminti, moliūgams, salotinių trūkažolių plačialapiui varietetui, vilnamedžių sėkloms, kiaulėms (raumenims, riebalams, kepenims ir inkstams), galvijams (raumenims, riebalams, kepenims ir inkstams), avims (raumenims, riebalams, kepenims ir inkstams), ožkoms (raumenims, riebalams, kepenims ir inkstams), arklinių šeimos gyvūnams (raumenims, riebalams, kepenims, inkstams), naminiams paukščiams (raumenims, riebalams, kepenims ir inkstams), kitiems ūkiuose auginamiems sausumos gyvūnams (raumenims, riebalams, kepenims ir inkstams) ir pienui (galvijų, avių, ožkų, kumelių) nustatytą DLK ir kad rizikos valdytojai turi papildomai apsvarstyti šiuos atvejus. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją; Tarnyba taip pat padarė išvadą, kad trūksta tam tikros informacijos apie abrikosams nustatytą DLK. Pagal Reglamento (EB) Nr. 396/2005 6 straipsnio 1 dalį, be kitų produktų, buvo pateikta paraiška pakeisti ir nustatytą abrikosams DLK. Tarnyba nuomonėje (5) padarė išvadą, kad įvykdyti visi duomenų pateikimo išsamumo reikalavimai ir kad pareiškėjo prašomas abrikosų DLK pakeitimas yra priimtinas. Į šį pakeitimą atsižvelgta Komisijos reglamente (ES) 2022/476 (6), todėl papildomos informacijos apie abrikosus pateikti nereikia;

(5) Tarnybos pagrįstose nuomonėse buvo atsižvelgta į esamas CXL vertes. Nustatant DLK buvo atsižvelgta į CXL vertes, kurios yra saugios Sąjungos vartotojams;

(6) produktams, kuriems apsaugoti nesuteiktas atitinkamo augalų apsaugos produkto naudojimo leidimas Sąjungoje ir kuriems leidžiamasis importo nuokrypis ar CXL vertės nenustatyti, turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(7) Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras pesticidų liekanų nustatymo ribas. Dėl kelių medžiagų šios laboratorijos padarė išvadą, kad dėl technikos raidos tam tikroms prekėms reikia nustatyti konkrečias nustatymo ribas;

(8) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(9) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(12) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2023 m. vasario 22 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2023 m. vasario 22 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. liepos 29 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Europos maisto saugos tarnyba, Reasoned opinion on the review of the existing maximum residue levels for acequinocyl according to Article 12 of Regulation (EC) No 396/2005. EFSA Journal 2020; 18(1):5983.

(3) Europos maisto saugos tarnyba, Reasoned opinion on the review of the existing maximum residue levels for chlorantraniliprole according to Article 12 of Regulation (EC) No 396/2005. EFSA Journal 2020; 18(9):6235.

(4) Europos maisto saugos tarnyba, Reasoned opinion on the review of the existing maximum residue levels for emamectin according to Article 12 of Regulation (EC) No 396/2005. EFSA Journal 2019;17(8):5803.

(5) Reasoned opinion on the modification of the existing maximum residue levels for emamectin in various crops. EFSA Journal 2021;19(8):6824.

(6) 2022 m. kovo 24 d. Komisijos reglamentas (ES) 2022/476, kuriuo dėl didžiausios leidžiamosios acto rūgšties, azoksistrobino, benzovindiflupiro, ciantraniliprolo, ciflufenamido, emamektino, flutolanilo, kalcio polisulfido, maltodekstrino ir prokvinazido liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai (OL L 98, 2022 3 25, p. 9).